Il-Kunsill ta' Stabbilizzazzjoni u Assoċjazzjoni bejn l-Unjoni Ewropea u l-Kosovo organizza t-tielet laqgħa tiegħu fis-17 ta' Diċembru 2018 fi Brussell. Il-Ftehim ta' Stabbilizzazzjoni u Assoċjazzjoni huwa fil-qalba tar-relazzjoni bejn l-UE u l-Kosovo. Dan joffri lill-Kosovo opportunità għal progress sostenibbli u ravviċinament mal-Unjoni, skont il-perspettiva Ewropea tar-reġjun, u joħloq opportunitajiet ta' kummerċ u investiment. Waqt il-laqgħa tal-lum ġew rieżaminati l-iżviluppi ewlenin reċenti relatati mat-twettiq tal-kriterji politiċi, kif ukoll is-sitwazzjoni attwali li tikkonċerna l-kriterji ekonomiċi, il-kooperazzjoni finanzjarja u l-implimentazzjoni tal-FSA. L-Unjoni Ewropea ssottolinjat l-importanza ta' implimentazzjoni kontinwa u effettiva tal-FSA, kif ukoll l-obbligi kuntrattwali inkluż fil-qasam tal-kummerċ u d-dwana. L-UE ddispjaċiha profondament dwar żidiet unilaterali fit-tariffi tal-gvern fuq l-importazzjonijiet mis-Serbja u l-Bożnija-Ħerzegovina kif ukoll l-impożizzjoni ta' ostakli mhux tariffarji, u insistiet fuq ir-revoka immedjata tagħhom. L-introduzzjoni ta' dawn it-tariffi joħolqu ħsara għall-interessi ekonomiċi tal-Kosovo u l-poplu tiegħu, inaqqsu l-flussi kummerċjali u jnaqqsu l-attrazzjoni tal-Kosovo bħala post għall-investiment u n-negozju. Kwalunkwe impediment għall-kummerċ għandu jiġi riżolt fi ħdan il-fora u l-mekkaniżmi adatti, bil-parteċipazzjoni kostruttiva tan-naħat kollha kkonċernati, fi spirtu ta' kooperazzjoni reġjonali u relazzjonijiet tajbin ta' viċinat. L-Unjoni Ewropea ssottolinjat ir-rilevanza tal-involviment kontinwu tal-Kosovo fid-Djalogu faċilitat mill-UE bejn Pristina u Belgrad, li jaċċellera u jintensifika l-ħidma, bona fide, dwar ftehim legalment vinkolanti dwar in-normalizzazzjoni komprensiva bejn il-Kosovo u s-Serbja. Il-ftehimiet ta' Djalogu kollha li diġà ntlaħaq qbil dwarhom jeħtieġ li jiġu implimentati kompletament mingħajr aktar dewmien, b'mod partikolari l-ftehim tal-2015 dwar l-Assoċjazzjoni/il-Komunità tal-muniċipalitajiet b'maġġoranza Serba. Fil-laqgħa tal-lum ġew diskussi wkoll il-prijoritajiet ta' riforma f'oqsma li jinkludu l-istat tad-dritt u r-riformi ġudizzjarji, ir-rispett għad-drittijiet fundamentali, ir-riforma tal-amministrazzjoni pubblika, l-iżvilupp ekonomiku, l-edukazzjoni u l-impjiegi. Il-laqgħa rrikonoxxiet il-progress li sar fl-implimentazzjoni tal-Aġenda Ewropea għar-Riforma u appellat għall-implimentazzjoni rapida tal-miżuri pendenti. Fir-rigward tal-liberalizzazzjoni tal-viża, il-Kummissjoni Ewropea adottat rapport f'Lulju 2018 dwar it-twettiq tal-punti ta' riferiment li fadal. Attwalment id-deċiżjoni dwar il-proposta tal-Kummissjoni qed tiġi kkunsidrata fil-Kunsill u l-Parlament Ewropew. Il-laqgħa kienet ippreseduta mir-Rappreżentant Għoli għall-Affarijiet Barranin u l-Politika ta' Sigurtà, is-Sinjura Federica Mogherini. Il-Kummissarju għall-Politika Ewropea tal-Viċinat u n-Negozjati għat-Tkabbir, is-Sur Johannes Hahn, irrappreżenta lill-Kummissjoni Ewropea. Id-delegazzjoni tal-Kosovo kienet immexxija mill-Prim Ministru, is-Sur Ramush Haradinaj. Ipparteċipaw ukoll il-Viċi Prim Ministru Enver Hoxhaj, L-Ewwel Viċi Prim Ministru/il-Ministru Behgjet Pacolli, il-Ministru Dhurata Hoxha u l-Ministru Abelard Tahiri. Ir-referenzi għall-Kosovo huma mingħajr preġudizzju għall-pożizzjonijiet dwar l-istatus. Dawn huma konformi mar-Riżoluzzjoni 1244/1999 tal-Kunsill tas-Sigurtà tan-Nazzjonijiet Uniti u l-opinjoni tal-Qorti Internazzjonali tal-Ġustizzja dwar id-dikjarazzjoni ta' indipendenza tal-Kosovo.